Magyarország Alaptörvényének XXII. cikke (1) bekezdése rögzíti, hogy „Magyarország törekszik arra, hogy az emberhez méltó lakhatás feltételeit és a közszolgáltatásokhoz való hozzáférést mindenki számára biztosítsa.” Ennek érdekében segíti új lakások építését, valamint a fiatal családok lakáshoz jutását. A magánszemélyeken túlmenően állami támogatást vehetnek igénybe például a települési önkormányzatok bérlakás-állományuk növelésére, garzonház, nyugdíjasház vagy idősek otthona létesítésére, lakóépületek energiatakarékos korszerűsítésére, felújítására, városrehabilitáció keretében lakóépülettömbök korszerűsítésére, felújítására, lakbértámogatásra, megyei önkormányzatok idősek otthona, az egyházi jogi személyek nyugdíjasházak vagy idősek otthona létesítésére, valamint a lakhatást szolgáló egyházi ingatlanok korszerűsítésére és felújítására. A támogatás formái lehetnek vissza nem térítendő támogatás, kamattámogatás, állami kezességvállalás vagy lakás-takarékpénztári megtakarításhoz kapcsolódó támogatás.